დედოფლისწყაროს მუნიციპალიტეტის საკრებულოს
დადგენილება №55

2010 წლის 30 ნოემბერი
ქ. დედოფლისწყარო
დედოფლისწყაროს მუნიციპალიტეტის გამგეობის სახანძრო დაცვისა და სამაშველო სამსახურის დებულების დამტკიცების შესახებ
,,ადგილობრივი თვითმმართველობის შესახებ” საქართველოს ორგანული კანონის 22-ე მუხლის 1-ლი პუნქტის ,,თ” ქვეპუნქტის და ,,ნორმატიული აქტების შესახებ” საქართველოს კანონის 25-ე მუხლის პირველი პუნქტის ,,ბ” ქვეპუნქტის შესაბამისად, დედოფლისწყაროს მუნიციპალიტეტის საკრებულო ადგენს:

1. დამტკიცდეს დედოფლისწყაროს მუნიციპალიტეტის გამგეობის სახანძრო დაცვისა და სამაშველო სამსახურის თანდართული დებულება.

2. ძალადაკარგულად გამოცხადდეს     დედოფლისწყაროს მუნიციპალიტეტის საკრებულოს 2007 წლის 28 მაისის №56 დადგენილება „დედოფლისწყაროს მუნიციპალიტეტის სახანძრო უსაფრთხოების დაცვის სამსახურის შექმნის, მისი დებულების დამტკიცებისა და ,,დედოფლისწყაროს მუნიციპალიტეტის სახაძრო უსაფრთხოების დაცვის ადგილობრივი სამსახურის დებულების დამტკიცების შესახებ დედოფლისწყაროს მუნიციპალიტეტის საკრებულოს 2007 წლის 23 აპრილის №38 დადგენილების არარად აღიარების შესახებ”.

3.  დადგენილება ამოქმედდეს გამოქვეყნებისთანავე.

4. დადგენილებას გასაჩივრება შეიძლება დედოფლისწყაროს რაიონულ სასამართლოში (ქ.დედოფლისწყარო,  კიკვიძის ქ.№2)  უშუალო  ზიანის  მიყენებიდან  სამი  თვის  ვადაში.
საკრებულოს თავმჯდომარე                                                                                    ლ. ბაღაშვილი

დედოფლოსწყაროს მუნიციპალიტეტის გამგეობის  სახანძრო დაცვისა და სამაშველო სამსახურის 

დებულება

მუხლი 1. დედოფლისწყაროს მუნიციპალიტეტის გამგეობის სახანძრო დაცვისა და სამაშველო სამსახური
1. დედოფლისწყაროს მუნიციპალიტეტის გამგეობის სახანძრო დაცვისა და სამაშველო სამსახური (ტექსტში შემდგომ – სამსახური) არის დედოფლისწყაროს მუნიციპალიტეტის გამგეობის სტრუქტურული ერთეული, რომელიც ახორციელებს ამ დებულებით განსაზღვრულ საქმიანობას.

2. სამსახურს  აქვს ბლანკი, შტამპი – შემოსული და გასული დოკუმენტებისათვის, მრგვალი ბეჭედი საკუთარი დასახელებით და სხვა რეკვიზიტები.

3. სამსახურის იურიდიული მისამართია - ქ. დედოფლისწყარო, რუსთაველის ქ. №20.

4. სამსახური ფინანსდება მუნიციპალიტეტის ბიუჯეტიდან და კანონმდებლობით ნებადართული სხვა შემოსავლებით.


მუხლი 2. სამსახურის საქმიანობის სამართლებრივი საფუძვლები
 1. სამსახურის საქმიანობის სამართლებრივი საფუძვლებია საქართველოს კონსტიტუცია, „ადგილობრივი თვითმმართველობის შესახებ“ საქართველოს ორგანული კანონი,  საქართველოს კანონი „საჯარო სამსახურის შესახებ“, საქართველოს კანონი „სახანძრო უსაფრთხოების შესახებ“, საქართველოს სხვა საკანონმდებლო აქტები, გამგეობის დებულება და ეს დებულება.


მუხლი 3. სამსახურის ფუნქციები და უფლებამოსილებები
1. სამსახური დადგენილი წესით უზრუნველყოფს:

ა) ხანძრების პროფილაქტიკის ორგანიზებას, მათ ჩაქრობას და საავარიო-სამაშველო სამუშაოების ჩატარებას;
ბ) ხანძარსაწინააღმდეგო ზედამხედველობის განხორციელებას იმ ორგანიზაცია-დაწესებულებებში, რომლებიც წარმოადგენენ ხანძარსაწინააღმდეგო ზედამხედველობას დაქვემდებარებულ ობიექტებს;
გ) სახანძრო უსაფრთხოების ღონისძიებათა შესახებ წინადადებათა მომზადებას და ამ ღონისძიებათა გატარების კოორდინაციას;
დ) სახანძრო უსაფრთხოების მოთხოვნის დაცვის მიზნით, მშენებლობისა და ტექნიკური გადაიარაღების საპროექტო დოკუმენტაციის შეთანხმებას.

2. სამსახურს უფლება აქვს:

ა) გააკონტროლოს ხანძარსაწინააღმდეგო ზედამხედველობას დაქვემდებარებულ ობიექტებში სახანძრო უსაფრთხოების მოთხოვნათა შესრულება; ჩაატარონ ამ ობიექტების სახანძრო-ტექნიკური გამოკვლევა და შემოწმება;
ბ) თავისი კომპეტენციის ფარგლებში გასცეს შესასრულებლად სავალდებულო მოწერილობები;
გ) კანონით დადგენილი წესით დააკისროს ადმინისტრაციული სახდელი სახანძრო უსაფრთხოების მოთხოვნათა დარღვევისათვის, მათ შორის, ხანძარსაწინააღმდეგო სამსახურის თანამდებობის პირთა მითითების შეუსრულებლობის ან არადროულად შესრულებისათვის;
დ) მოითხოვოს და შეუფერხებლად მიიღოს მის კომპეტენციას მიკუთვნებულ საკითხებთან დაკავშირებული ინფორმაცია; საჭიროების შემთხვევაში ცალკეულ საკითხთა განხილვის, დაზუსტებისა და დამუშავების მიზნით მოიწვიოს გამგეობის სტრუქტურული და ტერიტორიული ორგანოების, დაწესებულებებისა და საწარმოების წარმომადგენლები, სპეციალისტები და მოსთხოვოს საჭირო ინფორმაცია;
ე) სამსახურის კომპეტენციაში შემავალ საკითხებზე ჩაატაროს თათბირები და სხვა ორგანიზაციული ღონისძიებები; საჭიროების შემთხვევაში მოიწვიოს სპეციალისტები და ექსპერტები;
ვ) განახორციელოს საქართველოს კანონმდებლობით, სამსახურის დებულებითა და გამგებლის დავალებით განსაზღვრული სხვა უფლებამოსილებები.


მუხლი 4. სამსახურის საქმიანობის ორგანიზება და მართვა
1. სამსახურს ხელმძღვანელობს უფროსი, რომელსაც თანამდებობაზე ნიშნავს და ათავისუფლებს მუნიციპალიტეტის გამგებელი. სამსახურის უფროსის უფლებამოსილებები და სამსახურებრივი ფუნქციები განისაზღვრება გამგეობის დებულების მე-14 მუხლით.

2. სამსახურის საჯარო მოსამსახურეთა თანამდებობრივი სარგოს განაკვეთებს, თანამდებობათა დასახელებას საკრებულოს თავმჯდომარის წარდგინებით, მოქმედი კანონმდებლობის შესაბამისად, ამტკიცებს საკრებულო.

3. შსს-სთან შეთანხმებით სამსახურის საშტატო ნუსხას გამგებლის წარდგინებით ამტკიცებს საკრებულოს თავმჯდომარე.

4. სამსახურის მოხელეთა თანამდებობაზე დანიშვნა-გათავისუფლება განისაზღვრება „საჯარო სამსახურის შესახებ“ საქართველოს კანონის მოთხოვნათა შესაბამისად.

5. სამსახურის უფროსის არყოფნის შემთხვევაში მის მოვალეობას, მუნიციპალიტეტის გამგებლის დავალებით ასრულებს ერთ-ერთი მთავარი სპეციალისტი.

6. სამსახურის საფინანსო-ეკონომიკური საქმიანობის აღრიცხვა-ანგარიშგებას აწარმოებს მუნიციპალიტეტის გამგეობის საფინანსო სამსახური.

დასკვნითი დებულებები

მუხლი 5.  დებულებაში ცვლილების  და დამატების შეტანა, სამსახურის რეორგანიზაცია და ლიკვიდაცია
1. დებულებაში ცვლილებების და დამატებების შეტანა ხდება მუნიციპალიტეტის საკრებულოს დადგენილებით.

2.  სამსახურის რეორგანიზაცია და მისი საქმიანობის შეწყვეტა  (ლიკვიდაცია) ხდება კანონმდებლობით დადგენილი წესით.

საკრებულოს თავმჯდომარე                                                                              ლ.  ბაღაშვილი

